Tanaman Bamban atawa nang bangaran ilmiah Donax canniformis tamasuk tanaman nang banyak ditamuakan di Kalimantan, tanaman ini dianggap kurang bamanpaat, padahal sabujurnya kawa dimanpaatakan seratnya lawan bahasiat gasan kasihatan.

Morfologi 
Bamban tamasuk tanaman nang barumpun, tumbuhnya babantuk tanaman sabat nang tingginya sakitar 1,5-5 m, batangnya bulat babalang hijau tuha, baruas-ruas nang saban ruasnya baisan panjang sakitar 1-2,5 m, daunnya tunggal batangkai 8-20 cm, halai daunnya babantuk bulat hintalu ada jua nang bantuknya lunjung, ukurannya sakitar 10-25 × 1045 cm.

Bamban baisian tangkai nang panjangnya 1,5-4 cm, diatasnya ada kambang babalang putih, bapasangan, daun kalupaknya babantuk sagitiga kipit nang panjangnya 2-5 mm, kambangnya kada capat gugur, mahkota kambangnya baukuran sakitar 1,5-2 cm, banang sarinya kada sampurna babantuk bulat hintalu tabalik. Buah Bamban baukuran libar 1,5-2 cm, panjangnya 1,8-2,5 cm, babantuk bulat, baisian 3 ruang gasan biginya tumbuh. Buah Bamban babalang hijau wayah balum masak, tagal baubah jadi putih amun sudah masak, tiksturnya lamah babantuk bulat, biginya babalang habuk. Bamban basian akar sarbut nang babalang habuk tarang.

Habitat 
Bamban katuju hidup di tanah nang basah, banyak dinaungi rapun nang ganal. lawan pH tanah nang masam. Tanaman Bamban dikatahui manyabar di Asia Tenggara nang kaya Malaysia, Thailand, Kamboja, Vietnam, Indonesia, Filipina, batarus ka arah utara sampai Taiwan, lawan ka arah barat sampai India.

Salah sabuting panalitian mamadahakan bahwa Bamban tahan hidup di darah nang tanahnya babatasan lawan tanah nang rusak marga tarcamar logam berat atawa dairah bakas tambang.

Manpaat 
Bamban di Kalimantan Selatan kawa dimanpaatakan gasan bahan anyaman, bagian nang dimanpaatakan yaitu kulit luar batangnya. Cara maulah anyaman matan kulit Bamban dimulai lawan prusis pamiritan atawa mamisahakan kulit luar Bamban lawan daging rapun Bamban atawa sel gabus, imbah dipirit kulit Bamban dikaringakan, hanyar kawa dianyam. Sipat kulit luar batang Bamban licin lawan karas amun dijapai, ini maulah Bamban ngalih diulah manjadi karajinan anyaman dibanding lawan serat lain nang kaya Purun. akar Bamban kawa jua dijadiakan gasan bahan tatamba panyakit kancing manis.

Masyarakat di Kalimantan Selatan manggunaakan daun Bamban anum nang pucuknya magun bagulung gasan maubati iritasi mata ringan, caranya banyu matan pucuk Bamban dititikakan ka mata nang sakit. Banyu nang baasal matan batang Bamban ulih masyarakat Dayak Bakumpai kawa diparcaya bahasiat gasan maampihakan panas awak, bibir malatup, lawan batukan. Caranya batang Bamban dipatah, imbah itu banyunya dihantai dalam butul gasan dinginum. Banyu nang ada di rapun Bamban ini kawa jua gasan maubati panyakit bisul, caranya imbah batang Bamban dipatah, caran nang titkan langsung dikasaiakan ka kulit nang babisul.

Sabaratan bagian rapun Bamban mangandung bamacam-macam sanyawa metabolit sekunder nang kaya fenolik, tanin, fitosterol, terpenoid, steroid, alkaloid, glikosida, saponin lawan flavonoid. Sanyawa flavonoid bapungsi gasan antoksidan nang kawa mahambat radikal bibas.

Masyarakat di Magelang Jawa Tengah kawa mamanpaatakan daging batang Bamban atawa sel gabus gasan diulah bubur pulp atawa bahan baulah kartas.

Catatan Batis 

Tanaman
Tanaman industri
Tanaman tatamba